1Hio ndɔngsila mi, hio wi ndɔng ka tɔ nde, Nzɔy-Sɔtɛ ha tɛ mbwa, ka ɛnɛ amɛkiri mbwa fɛt na. Ma, ɛnɛ awe sɔtɛ ka dung ha tɛ mbwa hazu ing mana yo tɛ nɛ pɛ Sɔ. Hazu hio wan-tɔkuliwen dalo dona nzan kari. 2Mɛgi, wal ka ɛnɛ being wi ka Nzɔy-Sɔtɛ pɛ Sɔ ha tɛ wa, yo nɛ̂ ɛngɛ: Wi ka gbasi long nde, Jésus-Christ tɛa ha nzan tɛ yol tɛ wi, Nzɔy-Sɔtɛ ha tɛ wia. 3Ma, wi ka kafi nde, Jésus tɛ yol tɛ wi na, Nzɔy-Sɔtɛ pɛ Sɔ bo ha tɛ wa na. Yo nɛ̂ sɔtɛ pɛ wan-sungiri Christ ka dung ha tɛ wa. Ɛnɛ baze nde, wan-sungiri Christ betɛ. Sising, a hɔa ha nzan kari. 4Hio bem pɔm, ɛnɛ nɛ̂ pɛ Sɔ. Ɛnɛ gana zu hio wan-tɔkuliwen dalo fɛt kari. Hazu Nzɔy-Sɔtɛ ka dung ha tɛ ɛnɛ, wɛnɛ nɛ ngaya pen sɔtɛ ka dung ha tɛ hio wi mɔ nzan. 5Hio wan-tɔkuliwen dalo ndɔng, mbwa nɛ̂ hio wi mɔ nzan. Yo nɛ̂ ɛngi ka mbwa wolmɔ hazu hio mɔ nzan, nɛ hio wi mɔ nzan ha zea wen pɛ mbwa. 6Ma, ɔ nɛ̂ pɛ Sɔ. Wi ka ingɔ Sɔ, a beze wen pɛ ɔ. Ma, wi ka bo nɛ̂ pɛ Sɔ na, a lɛm ze wen pɛ ɔ na. Yo nɛ̂ mɛgi, ka ɔ lɛma gba soko wi ka sɔtɛ tɛwen ha tɛ wa nɛ wi ka sɔtɛ dalo ha tɛ wa. 7Hio ndɔngsila mi, ɔ angoy may hazu ngoy tɛ nɛ wal pɛ Sɔ. Mɛgi, wi ndang ndang fɛt ka ngoy may, Sɔ nɛ̂ Bafa mbwa, nɛ mbwa ingɔ Sɔ. 8Hio wi ka ngoy may na, mbwa ing Sɔ na, hazu Sɔ nɛ̂ ngoy. 9Sɔ tomsa ndanga Bewei pɛa tɛ hakɛ ha nzan nde, ɔ akpa tunɔ nɛ wal wa. Yo nɛ̂ mɛgi, ka Sɔ osa ngoy ka wɛnɛ ngoya nɛ ɔ. 10Ngoy nɛ̂ ɛngɛ: Yo bo nɛ̂ ɔ ha ngoy Sɔ na, ma, yo nɛ̂ Sɔ ha ngoy ɔ. A tomsa Bewei pɛa tuka nde, wɛnɛ afe gɔn zu ɔ tuka sadaka, ka gu sɛmbɔ pɛ ɔ yunɛ. 11Hio ndɔngsila mi, ɛnɛ zɔka ngoy ka Sɔ ngoya nɛ ɔ. Mɛgi, ɔ angoy may gbesi tuka ɛngi. 12Ma wi ndang tɛ zɔk Sɔ na. Ka ɔ ngoy may, Sɔ ang ha tɛ ɔ, nɛ ngoy pɛa lɛma wɛɛ ha tɛ ɔ. 13Sɔ haa Nzɔy-Sɔtɛ pɛa ha ɔ. Yo nɛ̂ ɛngi ka ɔ ingɔ nde, ɔ ang ha tɛ Sɔ, nɛ wɛnɛ ang ha tɛ ɔ. 14Pɛ ɔ, ɔ zɔka nɛ tɛ gbali ɔ nde, Sɔ, Bafa tomsa Bewei pɛa mɛ dung wan-kpasisi hio wi mɔ nzan. Nɛ sising ɔ ha kɛa wena. 15Mɛgi, wi ka gbasi nde, Jésus nɛ̂ Bewei pɛ Sɔ, yo osi nde, Sɔ ang ha tɛ wa, nɛ wɛnɛ ang ha tɛ Sɔ. 16Pɛ ɔ, ɔ ingɔ nde, Sɔ ngoya ɔ. Nɛ ɔ mɛkara ngoy, ka wɛnɛ ngoya nɛ ɔ. Sɔ nɛ̂ ngoy. Mɛgi, wi ka dung ha tɛ ngoy, wɛnɛ ang ha tɛ Sɔ, nɛ Sɔ ang ha tɛ wa. 17Ka ngoy lɛma wɛɛ ha tɛ ɔ, ɔ bedung nɛ da ha swe kita pɛ Sɔ, hazu dungɔ pɛ ɔ ha nzan yo gbesi tuka pɛ Jésus. Ke bo ha zang ngoy na. 18Ma, ngoy ka lɛma wɛɛ ha yinɔ ke ha sila wi yunɛ. Wi ka takiri nde, a bekpa ndulsomɔ, wɛnɛ nɛ ke. Mɛgi, ka ma wi nɛ ke, yo osi nde, ngoy tɛ lɛm ka wɛɛ ha tɛ wa na. 19Pɛ ɔ, ɔ ngoya may hazu Sɔ ha ngoy ɔ sɔngsi. 20Ka ma wi tɔ nde, a ngoya Sɔ, nɛ wɛnɛ ha sɛna ya wa, wɛnɛ nɛ̂ wan-tɔ dalo. Hazu, ka ma wi tɛ ngoy ya wa ka dung ha li wa na, a bengoy Sɔ ka wɛnɛ zɔk na, mɛng? 21Zɔk, Christ haa ɔ mbonga ɛngɛ: Wi ka ngoy Sɔ, lɛma nde, wɛnɛ angoy fin ya wa.